Woeker nou só in jou tuin - Jou Gesin | Solidariteit WêreldJou Gesin | Solidariteit Wêreld
Tuis › Artikels › Woeker nou só in jou tuin
Woeker nou só in jou tuin
Die koue kan nie regtig meer as verskoning gebruik word nie. Dit is tyd om aandag aan jou tuin te gee, en dringend daarby.
Die winter is verby en die natuur is nou besig om sy blare reg te skud in afwagting van die lente en ʼn splinternuwe groeiseisoen. Nou is die tyd om aan jou komposhoop te werk, te plant en mooi te maak en jou tuingereedskap in orde te kry. Die tuinmaakwebtuiste, Life is a Garden, gee die volgende wenke oor waar om te begin:
Slim en kleurvolle plante vir die somer
Die Delosperma Wheels of Wonder is ʼn nuwe soort vygie met groot blink blomme wat van die somer tot vroegwinter vir kleur in jou tuin sal sorg. Dit is droogte- en rypbestand.
Laventel is ook ʼn goeie idee. Daar is baie soorte om van te kies.
Plant nou somerbolle
Jy kan nou jou somerbolle soos kannas, varkore, spinnekoplelies en stormlelies begin plant.
As jy reeds al jou wintergroentes soos blomkool, broccoli en kool geoes het, trek voordeel uit die (nog) koeler weer en saai wortelgroentes soos wortels, radyse, beet en rape wat goed in laer grondtemperature ontkiem. Hulle verkies armer grond en is ideaal om te plant na koolgewasse, wat baie voedingstowwe uit die grond haal.
Versorg jou rose
Indien jy nog nie jou rose gesnoei het nie, kan dit tot in die laatlente gesnoei word. Verwyder ouer takke en bind oorblywende stele van die vorige seisoen horisontaal aan ʼn stutpaal vas. Dit sal al die ogies teen die stam aktiveer wat nuwe lote maak en later blom. Die resultaat is meer blomme teen die stam in plaas van net ʼn paar aan die punte.
Vroeglente is die perfekte tyd om houtagtige struike, veral loofplante, te snoei wat nie ʼn spesifieke blomseisoen het nie. Hulle sal vinnig teruggroei sodra die temperature begin styg. Soms is dit nodig om tot op kniehoogte te snoei om nuwe groei op grondhoogte aan te moedig.
Jou tuin is besig om te ontwaak na die lang koue winter en dit is belangrik om die grond te voed en plante se energievlakke ʼn hupstoot te gee vir die nuwe groeiseisoen. Voed lentebolle met gespesialiseerde kunsmis en krismisrose met ʼn spesiale suur kunsmis as jy graag blou blomme wil hê. Gee al jou beddings ʼn vars laag kompos, voed dit met kunsmis en rond af met ʼn deklaag. Voed tropiese vrugtebome en rose. Plante soos asaleas, katjiepierings, japonikas en brunfelsia verkies ʼn suur voedingsmiddel en ʼn deklaag van dennenaalde of bas.
Pamperlang jou grasperk
Gee jou grasperk ʼn deeglike behandeling. Sny dit lekker kort, steek dit vol gate, gee voeding en hark dit. Hierna kan jy ʼn bolaag toedien. As jy gelukkig genoeg is om ʼn boorgat te hê, maak die gras goed nat. Jy behoort binne ʼn week ʼn verskil te sien.
Bron: Life is a Garden: www.lifeisagarden.co.za